སྐབས་དེའི་གསུང་བཤད་བོད་མིའི་སྒྲིག་འཛུགས་ཀྱི་དྲ་གནས་ཐོག་འཁོད་དོན།ཨ་རི་དང་ཡུ་རོབ་སྤྱི་མཐུན་ཚོགས་པས་གཙོས་ནུབ་ཕྱོགས་རྒྱལ་ཁབ་ཀྱི་སྲིད་གཞུང་ཁག་མང་པོས་རྒྱ་ནག་དང་ལྷན་འགྲོ་བ་མིའི་ཐོབ་ཐང་གི་གནད་དོན་ཐོག་ཐུན་མོང་གི་གྲོས་མོལ་གནང་རྒྱུའི་ལམ་སྲོལ་ཞིག་ཡོད།ལམ་སྲོལ་དེ་རྒྱ་ནག་མི་དམངས་སྤྱི་མཐུན་རྒྱལ་ཁབ་ནང་འགྲོ་བ་མིའི་ཐོབ་ཐང་གི་གནས་སྟངས་གོང་མཐོར་གཏོང་རྒྱུའི་ལག་ཆ་ལྟ་བུ་ཆགས་ཡོད་ཀྱང་།ད་ཆ་གྲོས་མོལ་གནང་ནས་ལོ་ངོ་ཉི་ཤུ་ཕྱིན་པའི་རྗེས་སུའང་དོན་སྙིང་ལྡན་པའི་བཟང་ཕྱོགས་ཀྱི་གྲུབ་འབྲས་གང་ཡང་སྟོན་རྒྱུ་མེད་པ་ནི་ཀུན་གྱིས་མཁྱེན་གསལ་ཙམ་མ་ཟད།ཉམས་ཞིབ་ཀྱི་སྙན་ཐོ་མང་དག་ཅིག་དང།གྲོས་མོལ་ནང་དངོས་སུ་མཉམ་ཞུགས་གནང་མཁན་སྐུ་ཚབ་འཐུས་མི་སོགས་ནས་ཀྱང་དེ་ལྟར་ངོས་འཛིན་ཡང་གནང་ཡོད།དེར་བརྟེན་འབྲེལ་ཡོད་རྒྱལ་ཁབ་སོ་སོའི་ཕྱི་འབྲེལ་ལས་དོན་ཚན་པའི་སྐུ་ཚབ་འཐུས་མི་རྣམས་ལ་འདོད་བློ་མ་ཁེངས་པ་དང་ཡིད་ཐང་ཆད་པའི་ཚོར་བ་དང་བཅས།སྲིད་གཞུང་སོ་སོས་རྒྱ་ནག་དང་ལྷན་འགྲོ་བ་མིའི་ཐོབ་ཐང་ཐོག་འཛིན་བཞིན་པའི་སྲིད་བྱུས་དེར་གཞི་རྩའི་སྐྱོན་ཞིག་ཡོད་པ་ར་འཕྲོད་བྱུང་བ་ནི་བདེན་པ་ར་འཕྲོད་བྱུང་བའི་གནས་ཚུལ་ཞིག་ཆགས་ཡོད།